CELEX: 62021TN0631
Language: el
Date: 2021-09-27 00:00:00
Title: Υπόθεση T-631/21: Προσφυγή-αγωγή της 27ης Σεπτεμβρίου 2021 — BZ κατά EΚΤ

20.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 513/30
            
         
      Προσφυγή-αγωγή της 27ης Σεπτεμβρίου 2021 — BZ κατά EΚΤ
      (Υπόθεση T-631/21)
      (2021/C 513/45)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: BZ (εκπρόσωπος: H. Tettenborn, δικηγόρος)
      
         Καθής-εναγομένη: Ευρωπαϊκή Κεντρική Τράπεζα (EΚΤ)
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει τις αποφάσεις της εκτελεστικής επιτροπής της ΕΚΤ της 16ης Μαρτίου 2021 και της 13ης Ιουλίου 2021, καθόσον αντιστοίχως: α) επανεκτίμησαν την κατάσταση της προσφεύγουσας-ενάγουσας και της χορήγησαν αποζημίωση, κατά δίκαιη και εύλογη κρίση, 50 000 ευρώ για την αποκατάσταση της ζημίας (συμπεριλαμβανομένης της συνολικής ζημίας που υπέστη λόγω των παρατυπιών που αναφέρονται στην επιστολή της ΓΔ Ανθρωπίνου Δυναμικού της 12ης Ιανουαρίου 2021) που προκλήθηκε σε αυτήν και β) απέρριψαν την ειδική διοικητική προσφυγή που υπέβαλε η προσφεύγουσα-ενάγουσα στις 18 Μαΐου 2021 κατά της απόφασης της εκτελεστικής επιτροπής της 16ης Μαρτίου 2021·
               
            
                  —
               
               
                  να υποχρεώσει την ΕΚΤ να καταβάλει στην προσφεύγουσα-ενάγουσα:
                  
                              —
                           
                           
                              200 000 ευρώ ως χρηματική ικανοποίηση για παράβαση του άρθρου 8 της ΕΣΔΑ σχετικά με την προσβολή της ιδιωτικής ζωής της προσφεύγουσας-ενάγουσας όσον αφορά την αξιοπρέπεια και την επαγγελματική της ακεραιότητα·
                           
                        
                              —
                           
                           
                              130 000 ευρώ ως χρηματική ικανοποίηση για παράβαση του άρθρου 8 της ΕΣΔΑ σχετικά με την προσβολή της ιδιωτικής ζωής της προσφεύγουσας-ενάγουσας όσον αφορά το δικαίωμά της στην υγεία·
                           
                        
                              —
                           
                           
                              20 000 ευρώ ως χρηματική ικανοποίηση για ηθική βλάβη, λόγω χρήσης της πλημμελούς εκθέσεως έρευνας και της ακυρωθείσας απόφασης στην υπόθεση F-43/10 μέσω της αποστολής των εγγράφων αυτών προς [εμπιστευτικό]·
                           
                        
                              —
                           
                           
                              για απώλεια εισοδήματος, το ποσό που θα υπολογισθεί σύμφωνα με την έκβαση της εκκρεμούς υποθέσεως T-500/16·
                           
                        
                              —
                           
                           
                              20 000 ευρώ ως χρηματική ικανοποίηση για ηθική βλάβη, λόγω καταστροφής των φακέλων έρευνας·
                           
                        
                              —
                           
                           
                              52 000 ευρώ ως χρηματική ικανοποίηση για ηθική βλάβη, λόγω καθυστέρησης έκδοσης απόφασης σχετικά με την αξιολόγησή της καθώς και απόφασης σχετικά με τη διαδικασία ετήσιας αναθεωρήσεως των μισθών και των πριμ (ASBR) για το έτος 2007, η οποία καλύπτει την περίοδο από το 2007 έως το 2021·
                           
                        
                              —
                           
                           
                              150 000 ευρώ ως χρηματική ικανοποίηση και αποζημίωση για την ηθική βλάβη και την υλική ζημία που προκύπτει λόγω της μη έκδοσης απόφασης σχετικά με την αξιολόγησή της και απόφασης σχετικά με τη διαδικασία ετήσιας αναθεωρήσεως των μισθών και των πριμ (ASBR)·
                           
                        
                              —
                           
                           
                              700 000 ευρώ ως χρηματική ικανοποίηση και αποζημίωση για την οριστική απώλεια ευκαιρίας που προκύπτει λόγω μη διεξαγωγής νέας έρευνας (ηθική βλάβη και υλική ζημία).
                           
                        
            
                  —
               
               
                  να καταδικάσει την ΕΚΤ στα δικαστικά έξοδά της καθώς και στα δικαστικά έξοδα της προσφεύγουσας-ενάγουσας στην παρούσα δίκη.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής η προσφεύγουσα-ενάγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται ότι η απόφαση της εκτελεστικής επιτροπής της 16ης Μαρτίου 2021 ενέχει διάφορα πραγματικά και νομικά σφάλματα καθώς και ότι το άρθρο 8.2.1 των κανόνων που εφαρμόζονται στο προσωπικό της ΕΚΤ και το άρθρο 42 των όρων απασχολήσεως του προσωπικού της ΕΚΤ παραμορφώθηκαν και δεν εφαρμόστηκαν ορθώς.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 266 ΣΛΕΕ, συμπεριλαμβανομένης της παράλειψης: α) καταβολής της οφειλόμενης αποζημίωσης και/ή χρηματικής ικανοποίησης για τη ζημία και/ή την ηθική βλάβη που προκλήθηκαν και όχι αποζημίωσης και/ή χρηματικής ικανοποίησης προσδιοριζόμενων κατά δίκαιη κρίση (ιδίως κατά δίκαιη και εύλογη κρίση)· β) καταβολής προσήκουσας αποζημίωσης και/ή χρηματικής ικανοποίησης στην προσφεύγουσα-ενάγουσα για όλες τις δυσχέρειες και τις ζημίες, συμπεριλαμβανομένης της χρηματικής ικανοποίησης και της αποζημίωσης για απώλεια ευκαιρίας εξαιτίας του γεγονότος ότι η ΕΚΤ δεν είναι σε θέση να διεξαγάγει την έρευνα εκ νέου και επίσης σύμφωνα με την αρχή της αναλογικότητας και της απαγόρευσης των διακρίσεων· καθώς και γ) άρσης των προγενέστερων αποτελεσμάτων των ακυρωθεισών αποφάσεων.
               
            
                  3.
               
               
                  Με τον τρίτο λόγο προβάλλεται παραβίαση των αρχών της διαφάνειας και της χρηστής διοίκησης, των άρθρων 41, 42 και 47 του Χάρτη Θεμελιωδών Δικαιωμάτων της ΕΕ, καθώς και παραβίαση των αρχών της ασφάλειας δικαίου και προσβολή του δικαιώματος άσκησης προσφυγής.
               
            
                  4.
               
               
                  Με τον τέταρτο λόγο προβάλλεται παράβαση του καθήκοντος επιμέλειας και του καθήκοντος πρόνοιας για την ευημερία του προσωπικού, καθώς και παράβαση των άρθρων 21 και 31 του Χάρτη Θεμελιωδών Δικαιωμάτων της Ευρωπαϊκής Ένωσης.
               
            
                  5.
               
               
                  Με τον πέμπτο λόγο προβάλλεται ανεπαρκής αιτιολογία.